정조 23년
己未七月初十日辰時上御誠正閣大臣備局堂上引見入侍時左承旨洪義浩假注書呂東植事變假注書李敦德記注官金景煥承膺祚左議政李秉模右議政李時秀兵曹判書李在學戶曹判書趙鎭寬同知中樞府事徐有大以次進伏訖上曰都承旨入侍出榻敎敦德承命出傳行都承旨李冕膺進伏上曰承文院公事提調入侍出榻敎時秀曰該堂已遞任矣上曰此是政院之不善知委而然也使之入侍敦德承命出傳與承文院公事提調李晩秀偕入進伏秉模等曰日熱比劇聖體若何上曰一樣矣秉模等曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模曰伏見禮曹草記則宗廟展謁吉日以十二日推擇而當此暑節侵早勞動實爲伏悶矣上曰予之自量看審矣廟謁之禮趁此爲之則夙宵憧憧之念庶或少弛比諸一番勞動反復勝矣仍敎曰雨漏處修改前有下敎何以爲之耶龍輔曰宗廟雨漏處待七月節修改之意前已草記蒙允而其後兩次之雨更無滲濕之患修改之節姑觀來頭擧行何如上曰依爲之出擧條仍敎曰明日除草時兵曹郞廳亦爲進去乎義浩曰然矣時秀曰昨年則臣以本兵進去矣上曰今番則不必如是只令郞廳爲之爲好該郞使之待令敦德承命出傳上曰宗廟署久任郞廳入侍出榻敎敦德承命出傳與宗廟署直長黃仁紀偕入進伏敎仁紀曰階砌修改當爲幾何仁紀曰當爲五十餘尺矣上曰修改時階砌層級略爲低築而水道善爲疏導也仍敎曰當日內雖未畢役必期於精緻堅固而軍人匠手亦勿多入俾無喧撓之患也敎秉模曰動駕時只看始役卽當還宮左相則留看訖役可也今日次對初欲早行矣右相入藥院後初次承候故先爲召接以待使行之入來而使行差晩予亦尙未進水剌今此引見亦隨而晩時矣卿之逐日公役甚爲可悶明日拜表則右相進去卿則休憩一日也仍敎曰次對則無可奏之事乎秉模曰臣之近日事無往非罪而陳箚胥命煩瀆是懼亦未敢遽然爲之而方切萬萬悚蹙矣上曰過矣日前都堂事不過節目間微細何足深引而卿旣以引咎之言發端矣予於日前有問諸阿誰之敎當畢其說矣去夜慈宮微有不平之節朝來幸卽差安而予之病祟則頃於右相疏批略有言及者矣秉模等起伏奏曰慈候欠寧之節臣等則未及承聞伏不勝萬萬驚慮矣上曰暫時欠安今已快勝矣右相之疏雖以眼病爲言而予則人所不知而眼視漸不如前經傳文字非眼鏡則難以辨認而眼鏡乃百年內始有之物也着此臨朝事面有所如何莫重祀享要盡一分誠力而祝文書押難以親行此豈非悵然悚然乎近有日記文蹟考見之事而亦難如意披閱此不可但以尋常眼病言也有思慮有事爲如期輒發背脊上太陽經及左右脅間有氣若燃炬以致此祟間或試處不爇之堗則堗面亦隨而漸溫始若稍爽終又難耐未能久臥奚暇着睡此莫非太陽經鬱火充滿之祟都緣予之學力不足志氣不能制血氣故也雖以今番展謁言之行禮以前無非耿耿憧憧底時刻凡屬心慮易致證形故觸冒炎熱有不暇顧矣予旣不能治心而治身則又何可以治人乎然而嗣服卄三四年治不徯志徒有役心之病祟自反而求汚不至此而亦惟曰工夫未至血氣爲病故耳第以治人之道言之目下爻象終難丕變此予之不能盡其道而然歟抑今之俗習甚於頑苗之難化而然歟顧予御極以來所進用者雖不可盡謂之賢士大夫而意或有勝於宦官宮妾故日接承宣殆至十次矣此亦不免爲有弊之歸故近日則稍變前規蓋爲數斯疎之戒也而此又未見其效譬予之眼左右視而皆昏也惟予心則不至如眼半生用力竊自謂心目之不俱昏故凡於義理邊事導率一世期不負一分擔負之責丙申以前予之所處非敢曰危疑而甲午乙未以來賴有一二臣同心卽阼以後守此規模在下者亦不難於對揚矣世故多端事變層生乙卯以後則此規又不得不一變蓋以某年義理及典禮間事予之所秉者至正至大其餘大小事爲惟務至當不欲處第二層而下之所以應之者入告出語不無藉賣之爲弊故所以略加矯正者此也甲寅以前眞所謂王伾王叔文汲汲如顚狂固不足道而伊後世道未能食效問其義理皆欲漫漶向所謂尊聖德辨聖誣云者便是累其德而加之誣也未知此事孰主張是日前試泮儒也詩題曰夜夜算緍眠獨遲是予自況也賦題曰飯牛牛肥欲以百里之爵祿不入心或冀今人之效此以事以言一分覺得故也惟此苦心非卿等孰可以對揚乎上古則聖神立極師道在上後世則不然師道在下今予豈敢以師道自居而道之所存師所存也道莫過於義理人方醉生夢死將至於父不父子不子故至於義理邊予竊有當仁不讓底意凡今日戴天履地圓顱方趾者一或背馳於此則非特爲逆而已我國雖無夷族之法而終必劓殄滅之耳若於義理或爲虧欠處則矢死爭之未爲不可如其不然而謂予有所未盡於此則豈成說乎日前持公事筵退後忽見一疏之有李潛二字者疏語固不成樣而爲斥李家煥之邪學拖及於此予於是瞥見驚駭莫究其故矣予嘗以先朝五十年章疏謄置五十餘卷名曰章箚彙編而考其中未嘗有李潛二字此蓋關係至重故在先朝不過筵敎之一番提及而其後則口奏頒敎亦不提起矣豈料先朝五十年間所無之言忽發於今日乎年前以李家煥事擾擾之時沈判府以大司成言之李書九亦有云云而其時則無怪其不能聞知故初不揚言而葛藤之只示其有禁而已今者任㸁疏雖甚荒雜無足道而名以臺章冒犯至此承宣之拿處所以重事面也如渠鄕曲之類固不足責而以先朝禁令之至嚴也故將欲一問於卿等以爲罷削之地矣適有金翰東之疏請以刊改故予以爲罷削之於刊改卽五十百步耳且金翰東之疏不當冒犯而已十分稱量故依其言許施矣今日義理少或闡明則遠方雖無論而如㸁之居在稍近之湖鄕者豈敢不順軌率敎乎設令爲渠自辦不可薄警而止目今風習果無異於乙卯以前醉生夢死時則爲今之道但當明目於出奴入主之義絲毫有違者若斬釘截鐵之不暇卿等安得辭其責乎予之義理若有不是處則無足怪也惟予之上上層秉執旣明且嚴則其外事之一副規模誰敢違越於尺度乎任㸁姑無論有一玉堂疏救任㸁雖曰草草數行說而其中一則反汗一則反詈末又曰杜言路此則尤萬萬驚心矣戶判方登筵爲此言者或欠絜矩於爲親者諱之義而不得不言之矣其家之變鬼爲人墨池雪嶺果何故耶所謂當銓行政者乙未至月以前則予不論也而只是臘月行政爲其罪案今者爲其從孫者居然爲言論所自出至以任㸁事處分敢謂之杜言路渠家之拂拭至此以其事關予身必欲全保兼爲慈宮至親故乙卯之甄用重臣有意存焉私不掩公我心無愧近日徐謙淳之下考後限前收敍亦此例也今日立朝者夫孰非先病後瘳之徒而或者以先病後瘳謂之反勝於自喬遷谷云予則爲渠輩瘳病之醫渠何敢爲此乎似此等說雖草野之賤亦難遽陳苟非戶判家先重臣行政時風習何敢有是何敢有是在昔大議論之若溫陵復位至先朝而始行六臣伸冤在肅廟而始擧賢良復科亦久而後乃行當其時先正諸賢議論何如而若是其鄭重者蓋必待公義大行物論洽然然後始乃言之故也所謂趙得永之疏便同未徹固欲以不治治之然論以刑政若仍置則有涉如何而又以其乃從祖之從孫也故方在商量中大抵戶判蓋愆之念有所不足而致此寧不慨然予之苦心無人闡微古之聖賢蓋多微辭奧旨故必待後聖之闡明而昭晣今世雖無聖賢而目下宣揚之道非今人而誰責乎予於今日實不欲過費辭氣反爲添病之端雍容說去如是好言而若此類則非但不率敎也亦殆近於誣上之科吾君不能尙謂之賊則誣上不能當置何辟卿等試念之哉雖以考出文蹟頒布事有所下敎而因予眼昏不能詳閱惟此史館考出之口奏頒敎及日記中筵說卿等試看之大體關係於莫重至敬之地又有不忍聞之敎以此文蹟謄頒於金吾謄錄及政院三司者太涉褻慢當初下敎予未及周思故也卿等見之出而轉諭則一世之人自可曉然仍下冊子命義浩奉傳于大臣秉模等伏而披閱先看政院日記讀至云云次看史館考出文蹟讀至云云上曰大體然矣卿等見而傳之足矣書出則豈不褻慢乎自先朝時已爲不敢言之事者此也秉模曰聖敎誠至當矣旣知之後誰敢冒犯乎上曰得永之疏出於謄頒事有命之後尤爲駭然李潛事若屬於大訓邊則先朝雖有此敎辛壬義理予豈不闡明之乎如金龍澤五人等事爲先王子孫者固不可仍置譬如南宮适散宜生之事在武王則不可以非正道責之故耳李潛則異於是丙戌一疏非但故相二人事爲言而已又言景廟在東宮陳疏請進宴而金鎭圭沮之以其時則患候後也顧其際則辛巳後兩宮間已有至難言之端矣跡其事則欲以此悅豫於大朝而爲其所沮戲此先朝所以有平日至痛之敎也德游堂卽我宣懿王后所御處而先朝事之無間於仁元聖后此實因心之盛德至善而揭板之至今遵奉其義一也先朝下敎若曰南柳事則爲予而欲載於闡義昭鑑以予之事不能一分有益於皇兄可乎云云是故其時故相金在魯輩亦不敢以李潛爲逆潛之贈職南臺今固自在卿等果知之乎秉模曰臣等果不知矣上曰先朝聖意以斥之者扶之者皆爲不可故爲此處分年前事端時予不以此事言于故相蔡判府者意亦有在欲扶之者若請以贈爵贈諡誰敢爭之乎大抵此等大義理如是不明任㸁固不足說而使之至此世道可知昔之金龍澤輩則奮不顧身能有所辦而今之人則不然一邊則不順軌不率敎一邊則又必曰爲家煥昭脫李潛矣無論彼此貽累則同是何故也董正矯揉之方不得不責之於卿等矣且文跡之謄頒誠爲重難而其中一節又有關係昔年者而不得詳備以日記張數次第觀之則可知其入於丙申洗草中故也末端之後嗣王一節覽之尤豈不悚然乎至於搢紳疏則皆不敢提說本事只以無黨論質言而一邊人無一不入者矣此事上關於肅廟景廟先朝曁昔年則其在出奴入主之義欲遵時王之制者豈敢有更提之擧乎夫義理不可二用事君事親二之則不可曩所謂尊聖德云者今焉何去乎今日事予恐辭敎之過中好好爲言卿等出去亦須以不費之辭俾圖曉惑自解之方也秉模曰臣等初欲以刋削請勘任㸁矣諫長所論未免反輕至於趙得永則尤不可仍置不論矣語未畢上曰予旣以好言而忍之矣姑置之可也大抵目下事有威福下移之慮威福下移而國可以爲國乎幸而不至於此境則豈不好哉予聞市上有稱以貰物廛者聚雜邑爲都家云今之爲此者何異於是成德雨鄭好仁罰止其身而若此者流圖竊國柄稔惡醞釀未知何人伏在何處而終必至於誅殛而後已不匡之罪其刑爲墨則今予之至以擬律爲敎豈或過乎姑不盡言忍之又忍予豈爲一李家煥而然哉苟欲爲言亦不無洞快者而予之本意不如此矣卿等見此而出語諸宰轉相告戒則豈無可以闡明之道乎予則執其柄而已千枝萬轍泛應曲當則責惟在於卿等以今日筵說先從沈判府事示之以相勉也趙家事爲未決之案行且謀之好矣仍命就座敎義浩曰此筵說承旨與注書同爲錄出以爲頒示諸臣之地也命諸宰奏事在學曰再明日動駕時本曹郞廳當爲備員擧行而多有實故無以分排正郞中在外人今姑改差何如上曰在外正郞及佐郞中時帶抄啓文臣人竝令該曹他司口傳相換可也出擧條有大曰近來亞將乏人以本局中軍言之吳載徽年近七十禁衛中軍具世勣亦年老今姑改差何如上曰依爲之有大曰排望之人亦甚苟簡外任竝擬何如上曰依爲之亞將中有罪名者爲幾人乎有大曰尹得逵則到配狀啓有分揀之命李得濟則被謫蒙放徐有秉則方在謫矣上曰有罪名者蕩滌敍用徐有秉亦爲放送後分揀可也出擧條秉模曰俄者書狀官曺錫中來傳下敎而未及回奏矣上曰書狀官入侍出榻敎敦德承命出傳與書狀官曺錫中偕入進伏上曰勅使留卜事何以則爲好耶渠則雖有皇曆便付送之請而使行際玆又發則今番入送亦似無妨其所便否明日拜表前議定爲好矣秉模曰若欲付送於今番使行則恐有急遽之慮徐加思量從後區處未爲晩矣時秀曰渠之所請雖有不欲人知之心在我國道理不必以暗投之矣錫中曰臣等在彼時似聞恒傑偏護我國以爲朝鮮進香使來到已久而該部之擧行何其太遲也云云觀此則渠所以顧護我國者顯有善輸卜物不欲令人知之意而在我道理亦當光明做去豈可以渠之所欲爲此暗昧之擧乎第若過今行則亦恐有晩時之慮矣時秀曰別使時入送亦恐有難便之端矣秉模曰臣意則若於別使回還後付送則亦不無太晩之慮矣上曰此事現發緣何委折云耶錫中曰渠之入去後皇帝親問故渠不得諱之云矣而聞通官輩傳說則以爲若以恒傑欲受之事或致漏泄則渠輩皆當有重罪云矣上曰今番則別使回還時早送先來爲好入去譯官許以此諭之也錫中曰冬至使差早入送以爲趁彼配天之地則別使先來之能趁冬至使未發前入來似不可必也且祔廟勅若不順付於別使則明年進賀別使又不可不送矣秉模曰進賀別使則明年節行又爲兼差亦爲無妨矣上曰今冬節使當兼謝恩乎秉模曰別使先來如未及節使前則爲單使矣上曰戶曹別例房郞廳入侍出榻敎敦德承命出去語多做錯上曰注書事駭然矣是爲誰也義浩曰湖南文官李敦德云矣命書榻敎曰事變假注書李敦德汰去敦德退去上曰兼春秋出去與戶曹郞廳偕入也景煥承命出與戶曹正郞申錫老偕入進伏上以役處形止及工匠石材等所入連爲下詢錫老誤認錯對語多屑越上曰該郞所奏誠駭然矣冕膺連爲請罪上曰新除者何足責乎秉模又請先汰後拿上未有發落仍命退出敎曰戶曹前例房郞廳入侍出榻敎又命兵曹衛軍次知郞廳入侍出榻敎景煥承命出與戶曹正郞李良會兵曹正郞朴鍾淳偕入進伏敎良會曰自明日先運石材置于東神門外近處可也又敎仁紀曰再明日行禮後始役時以遮帳設于殿東西俾無役人攔入之弊兵郞亦爲進去爲可而纔以他事有拿處之命過再明後捧傳旨也仍命諸郞廳先退時秀曰日熱如此臨殿稍久下情不勝悶慮矣仍命退諸臣以次退出